**Likumprojekta “Grozījumi Dzīvokļa īpašuma likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts izstrādāts, lai atvieglotu ar dzīvojamo māju pārvaldīšanu saistītu lēmumu pieņemšanas procesu (veicinātu lēmumu pieņemšanu par dzīvojamās mājas energoefektivitātes uzlabošanas pasākumu īstenošanu, elektromobilitātes un vides pieejamības nodrošināšanu personām ar invaliditāti) un lai novērstu tiesiskā regulējuma redakcionālas nepilnības un atšķirīgas interpretācijas iespējas. Likumprojekts paredz samazināt dzīvokļu īpašnieku kopības lēmuma pieņemšanai nepieciešamo balsu vairākumu.Likums stāsies spēkā nākamajā dienā pēc likuma izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Eiropas Parlamenta un Padomes 2010. gada 19. maija Direktīvas 2010/31/ES 8. panta 7. punkts (Eiropas Parlamenta un Padomes 2018. gada 30. maija Direktīvas (ES) 2018/844, ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti (Direktīva 2018/844), 1. panta 5. punkta redakcijā).
2. Ministru kabineta 2018. gada 30. janvāra protokola Nr. 6 4.§ 2. punkts.
3. Ekonomikas ministrijas iniciatīva.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts “Grozījumi Dzīvokļa īpašuma likumā” (turpmāk – Likumprojekts) ir izstrādāts, lai atvieglotu ar dzīvojamo māju pārvaldīšanu saistītu lēmumu pieņemšanas procesu, tajā skaitā, lai veicinātu lēmumu pieņemšanu par dzīvojamās mājas energoefektivitātes uzlabošanas pasākumu īstenošanu, elektromobilitātes un vides pieejamības nodrošināšanu personām ar invaliditāti.Saskaņā ar Eiropas Parlamenta un Padomes 2010. gada 19. maija Direktīvas 2010/31/ES 8. panta 7. punktu (Eiropas Parlamenta un Padomes 2018. gada 30. maija Direktīvas (ES) 2018/844, ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti (Direktīva 2018/844), 1. panta 5. punkta redakcijā) dalībvalstis paredz pasākumus nolūkā vienkāršot elektrotransportlīdzekļu uzlādes punktu ierīkošanu jaunās un esošās dzīvojamās un nedzīvojamās ēkās un novērst iespējamus regulatīvos šķēršļus, ieskaitot atļauju izdošanas un apstiprināšanas procedūras, neskarot dalībvalstu tiesību aktus īpašuma un īres jomā.Likumprojekts nodrošinās Ministru kabineta 2018. gada 30. janvāra protokola Nr. 6 4.§ 2. punktā Ekonomikas ministrijai dotā uzdevuma (uzklausīt biedrību “Latvijas Namu pārvaldītāju un apsaimniekotāju asociācija” un izvērtēt dzīvojamo māju pārvaldīšanas problēmas, sagatavot attiecīgus likumprojektus par grozījumiem Dzīvokļa īpašuma likumā un Dzīvojamo māju pārvaldīšanas likumā un ekonomikas ministram līdz 2020. gada 1. janvārim iesniegt tos izskatīšanai Ministru kabinetā) izpildi attiecībā par grozījumu veikšanu Dzīvokļa īpašuma likumā (turpmāk – Likums).Ar Likumprojektu arī paredzēts novērst Likuma normu savstarpēju redakcionālu neatbilstību. Atbilstoši Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 3.1punktam redakcionālus precizējumus sagatavo vienlaikus ar normatīvā akta grozījumiem pēc būtības.1. Pašreiz Likuma 4. panta otrā daļa noteic, ka uz kopīpašumā esošo daļu attiecināms Civillikuma 1067.-1072. pants. Civillikuma 1068. panta pirmās daļas noteikumi piemērojami tiktāl, ciktāl šā likuma 17. panta sestajā, septītajā un devītajā daļā nav noteikts citādi. Atbilstoši Civillikuma 1068. panta pirmajai daļai rīkoties ar kopīpašuma priekšmetu, kā visumā, tā arī noteiktās atsevišķās daļās, drīkst tikai ar visu kopīpašnieku piekrišanu; bet ja kāds no viņiem rīkojas atsevišķi, tad šī rīcība nevien nav spēkā, bet arī uzliek pēdējam pienākumu atlīdzināt pārējiem zaudējumus, kas viņiem ar to nodarīti. Vienlaikus Likuma 16. panta trešā daļa paredz, ka dzīvokļu īpašnieku kopības lēmums ir saistošs ikvienam dzīvokļa īpašniekam, ja “par” balsojuši dzīvokļu īpašnieki, kas pārstāv vairāk nekā pusi no dzīvojamā mājā esošajiem dzīvokļu īpašumiem, izņemot tos gadījumus, kuros šā likuma 17. pantā paredzēts cits lēmuma pieņemšanai nepieciešamais balsu skaits vai lielāku nepieciešamo balsu skaitu noteikusi pati dzīvokļu īpašnieku kopība. No Likuma 16. panta trešās daļas atšķirīga lēmumu pieņemšanas kārtība ir paredzēta 17. panta piektajā, sestajā, septītajā, septītajā prim daļā. Savukārt saskaņā ar Likuma 17. panta devīto daļu, lai pieņemtu lēmumu par šā likuma 16. panta otrās daļas 5., 6., 7., 8., 9. un 10. punktā minētajiem jautājumiem, nepieciešams, lai “par” nobalso dzīvokļu īpašnieki, kuri pārstāv vairāk nekā pusi no visiem dzīvokļu īpašumiem. Tādējādi Likuma 4. panta otrajā daļā minētais 17. pants norāda uz dzīvokļu īpašnieku kopības ekskluzīvā kompetencē esošo lēmumu pieņemšanas kārtību, bet ne uz regulējumu par dzīvokļu īpašnieku kopības lēmuma pieņemšanai nepieciešamo balsu skaitu gadījumos, kas nav minēti 17. pantā (bet kas izriet no 16. panta trešās daļas), tādējādi radot pārāk plašas un atšķirīgas interpretācijas iespējas. Līdz ar to Likumprojekts paredz izteikt jaunā redakcijā Likuma 4. panta otrās daļas otro teikumu, tādējādi izslēdzot neprecīzas atsauces uz konkrētām Likuma normām.2. Saskaņā ar Likuma 17. panta septīto daļu, lai pieņemtu lēmumu par šā likuma 16. panta otrās daļas 2.1 un 4. punktā minētajiem jautājumiem, nepieciešams, lai “par” nobalso dzīvokļu īpašnieki, kuri pārstāv vismaz divas trešdaļas no visiem dzīvokļu īpašumiem. Tie ir lēmumi par atsevišķā īpašuma robežās esošo dzīvojamās mājas kopīpašuma elementu pārbūves un restaurācijas kārtību (sevišķi, attiecībā uz inženiertīkliem dzīvojamās mājas uzturēšanai nepieciešamo pakalpojumu nodrošināšanai, mājas nesošajām konstrukcijām), kā arī par pilnvarojuma došanu un atsaukšanu (piemēram, dzīvojamās mājas energoefektivitātes projekta īstenošanai, jo saskaņā ar Ministru kabineta 2016. gada 15. marta noteikumiem Nr. 160 “Darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.1. specifiskā atbalsta mērķa pasākuma “Veicināt energoefektivitātes paaugstināšanu dzīvojamās ēkās” īstenošanas noteikumi” dzīvojamās mājas īpašnieku pilnvarotā pārstāvja izvirzīšana ir viens no priekšnosacījumiem projekta īstenošanai). Ņemot vērā pašreiz Likumā noteikto nepieciešamo balsu skaitu, attiecīgu lēmumu pieņemšana dzīvokļu īpašnieku kopībā ir apgrūtināta vai pat neiespējama, taču šādi lēmumi ir kritiski nepieciešami gadījumos, kad jānodrošina dzīvojamās mājas saglabāšana un ilgmūžība, kas ir visu dzīvojamās mājas īpašnieku un arī sabiedrības interesēs, lai no bojātas ēkas nerastos kaitējums citu personu veselībai vai pat dzīvībai. Līdz ar to, lai novērstu tiesiskā regulējuma piemērošanas problēmas un aizsargātu sabiedrības intereses, tiek paredzēts, ka arī minētie lēmumi būs pieņemti, ja “par” nobalsos dzīvokļu īpašnieki, kuri pārstāv vairāk nekā pusi no visiem dzīvokļu īpašumiem. Dzīvokļu īpašnieku kopības lēmumu pieņemšanas procesa atvieglošanai ir izskanējuši priekšlikumi paredzēt, ka dzīvokļa īpašnieks savu piekrišanu kopības lēmumam var izteikt arī klusējot, līdzīgi, kā tas noteikts Civillikumā, proti, ja noteiktajā laika periodā dzīvokļa īpašnieks nav sniedzis iebildumus par izskatāmo jautājumu, uzskatāms, ka tas piekrīt dzīvokļu īpašnieku kopības pieņemtajam lēmumam. Saskaņā ar Likuma 20. panta otro daļu, ja lēmums tiek pieņemts, nesasaucot dzīvokļu īpašnieku kopsapulci, - aptaujas veidā, pārvaldnieks vai cita dzīvokļu īpašnieku kopības noteikta persona katram dzīvokļa īpašniekam nosūta rakstveida lēmuma par izlemjamo jautājumu projektu un dokumentus, kas saistīti ar lēmuma pieņemšanu, kā arī norāda termiņu, kādā dzīvokļa īpašnieks var rakstveidā balsot “par” vai “pret” attiecīgā lēmuma pieņemšanu. Termiņš nedrīkst būt īsāks par divām nedēļām pēc lēmuma projekta nosūtīšanas. Ja dzīvokļa īpašnieks noteiktajā termiņā nav sniedzis rakstveida atbildi, uzskatāms, ka viņš balsojis pret lēmuma pieņemšanu. Tādējādi tiek nodrošināts, ka dzīvokļu īpašniekiem nav iespējams atturēties no balsošanas dzīvokļu īpašnieku kopības lēmuma pieņemšanai aptaujas veidā, proti, dzīvokļa īpašniekam ir iespējams ar noteikti izteiktu gribu balsot “par” uz aptaujas anketā norādīto jautājumu, kā arī rakstveidā balsot “pret” aptaujas anketā norādīto jautājumu. Gadījumā, ja dzīvokļa īpašnieks neiesniedz aizpildītu aptaujas anketu noteiktajā kārtībā, dzīvokļa īpašnieka balsojums automātiski tiek uzskatīts par balsojumu “pret”. Tas ir sevišķi būtiski gadījumos, kad kopības lēmums paredz ievērojamas finansiālas saistības dzīvokļu īpašniekiem, un šādu lēmumu pieņemšana ar mazākuma balsu skaitu aizskartu nebalsojušo dzīvokļu īpašnieku tiesības. Saskaņā ar Civillikuma 1428. panta trešo daļu griba ir izteikta klusējot, kad tā izpaužas bez tieša mērķa izteikt gribu taisni šajā izpratnē, savukārt darbībai, kas uzskatāma par klusējot izdarītu gribas izteikumu, jābūt tādai, lai no tās varētu droši secināt tādas gribas esamību. Dzīvokļa īpašnieka klusēšanai var būt dažādi iemesli, un Dzīvokļa īpašnieku kopības tiesības pieņemt lēmumu aptaujas veidā ietvertas Likumā, lai rastu iespēju dzīvokļu īpašnieku kopībai pieņemt ar dzīvojamās mājas pārvaldīšanu saistītus svarīgus lēmumus, kad uz kopsapulci klātienē neierodas pietiekams dzīvokļu īpašnieku skaits.Ir saprotams, ka daudzdzīvokļu dzīvojamās mājas pārvaldīšanā liela nozīme ir mājas īpašnieku (dzīvokļu īpašnieku) gribai un iespējām veikt nepieciešamos ieguldījumus mājas uzturēšanā, taču paredzams, ka Likumprojekts vismaz veicinās un atvieglos lēmumu pieņemšanu tajos gadījumos, kad vairākums dzīvojamās mājas īpašnieku tomēr apzināsies šo ieguldījumu nozīmīgumu gan kritiski nepieciešamiem darbiem mājas saglabāšanai, gan atjaunošanas un uzlabošanas darbiem mājas uzturēšanai un tās vērtības paaugstināšanai.Vienlaikus jāņem vērā, ka dzīvokļa īpašums jebkurā gadījumā nozīmē ne tikai to, ka personai pieder savs atsevišķais īpašums, bet arī to, ka personai pieder daļa no dzīvojamās mājas, tādējādi radot kopīpašuma tiesiskās attiecības. Kopīpašuma pārvaldīšanas ģenerālklauzula ir ietverta Civillikuma 1068.pantā, tajā skaitā, rīkoties ar kopīpašuma priekšmetu, kā visumā, tā arī noteiktās atsevišķās daļās, drīkst tikai ar visu kopīpašnieku piekrišanu, un neviens atsevišķs kopīpašnieks nevar bez visu pārējo piekrišanas ne apgrūtināt kopīpašuma priekšmetu ar lietu tiesībām, ne atsavināt to visā tā sastāvā vai pa daļām, ne arī kaut kādi to pārgrozīt. No vienas puses, šāda tiesību norma aprobežo kopīpašnieka rīcības brīvību. Tomēr, no otras puses, tās regulējums balstās uz kopīpašuma institūta būtību un nodrošina tādu tiesisko stāvokli, ka ikviena kopīpašnieka tiesības tiek aizsargātas un visu kopīpašnieku savstarpējās attiecībās tiek ievērots taisnīgums. Kopīpašuma būtība rada neizbēgamas grūtības, kas attiecas, piemēram, uz kopīpašnieku vienošanos par kopīpašumā esošās lietas lietošanu vai augļu iegūšanu no tās (skatīt, piemēram, Satversmes tiesas 2011. gada 25. oktobra sprieduma lietā Nr. 2011-01-01 13.2., 14.3.3. punktu). Likums vien konkretizē tāda kopīpašuma pārvaldīšanu, kas veidojies daudzdzīvokļu dzīvojamajā mājā, taču neatkāpjas no kopīpašuma būtības, līdz ar to nav pamata uzskatīt, ka grozījumi Likuma 17. pantā aizskartu dzīvokļu īpašnieku īpašuma tiesības gadījumos, kad būtu jāpieņem Likuma 16. panta otrās daļas 2.1 un 4. punktā minētie lēmumi, kas pamatā gadījumu vienlīdz attiecas uz visu dzīvojamajā mājā esošo dzīvokļu īpašumiem un ir vērsti uz dzīvojamās mājas saglabāšanu un uzlabošanu.3. Saskaņā ar 17. panta 7.1daļu, lai pieņemtu lēmumu par šā likuma 16. panta otrās daļas 2. punktā minētajiem jautājumiem, nepieciešams, lai “par” nobalso dzīvokļu īpašnieki, kuri pārstāv vismaz trīs ceturtdaļas no visiem dzīvokļu īpašumiem. Tie ir lēmumi par kopīpašumā esošās daļas lietošanas kārtības noteikšanu dzīvokļu īpašnieku starpā, tajā skaitā lēmumi par kopīpašumā ietilpstošā mājai piesaistītā zemesgabala lietošanas kārtību. Likumprojekts paredz noteikt izņēmumu, ka ar mazāku balsu vairākumu, proti, ja “par” nobalso dzīvokļu īpašnieki, kuri pārstāv vairāk nekā pusi no visiem dzīvokļu īpašumiem, varēs tikt pieņemti lēmumi par kopīpašumā ietilpstošā mājai piesaistītā zemesgabala izmantošanu dzīvokļu īpašnieku starpā konkrētiem mērķiem – autostāvvietas izveidei personām ar invaliditāti vai autostāvvietas izveidei elektromobiļiem, ja vienlaikus tiek izveidots elektrotransportlīdzekļu uzlādes punkts. Attiecīga lēmuma pieņemšana joprojām būs vienīgi dzīvojamās mājas īpašnieku ziņā, un Likumprojekts neuzliek pienākumu šādus lēmumus obligāti pieņemt. Regulējums attieksies uz lēmumiem par autostāvvietas izveidi konkrētu personu lietošanai, izsniedzot attiecīgu atļauju. Lēmumu par nepersonificētas specializētas autostāvvietas izveidi kopīpašumā esošā zemesgabalā jau pašreiz var pieņemt, ja “par” nobalso dzīvokļu īpašnieki, kuri pārstāv vairāk nekā pusi no visiem dzīvokļu īpašumiem. Dzīvokļa īpašuma likums, citastarp, regulē dzīvokļu īpašnieku kopības kompetenci un dzīvokļu īpašnieku savstarpējās tiesiskās attiecības, līdz ar to arī Likumprojekta tvērums ietver jautājumus, kas skar dzīvokļu īpašnieku kopības kompetenci, bet ne jautājumus, kas attiecas uz dzīvokļu īpašnieku kopības lēmumu izpildi, tajā skaitā par valsts vai pašvaldības finansiālu atbalstu minēto autostāvvietu izveidei.Pieņemot Likumprojektā paredzētos lēmumus, var tikt aizskartas to dzīvokļu īpašnieku tiesības, uz kuriem neattieksies ar lēmumiem noteiktās priekšrocības. Taču, ievērojot personu ar invaliditāti, kas ir uzskatāmas par mazaizsargātu personu kategoriju, tiesības, kā arī valsts noteiktās prioritātes un pasākumus vides pieejamības nodrošināšanai personām ar invaliditāti un atjaunojamo energoresursu izmantošanas un elektromobilitātes veicināšanā, izplūdes gāzu mazināšanā un gaisa kvalitātes uzlabošanā, minēto lēmumu pieņemšanas procesa atvieglošana ir visas sabiedrības interesēs.Proti, Plānā pieejamas vides veidošanai Latvijā 2019.-2021.gadam (apstiprināts ar Ministru kabineta 2019. gada 12. marta rīkojumu Nr. 113) norādīts, ka esošais tiesiskais regulējums attiecībā uz dzīvojamo fondu (Ministru kabineta 2015. gada 30. jūnija noteikumi Nr. 340 “Noteikumi par Latvijas būvnormatīvu LBN 211-15 “Dzīvojamās ēkas””) paredz daudzdzīvokļu dzīvojamajām mājām tikai atsevišķas vides pieejamības prasības atsevišķos gadījumos. Ņemot vērā to, ka cilvēka veselības stāvoklis var strauji mainīties un invaliditāte var iestāties dzīves gaitā, kā arī demogrāfiskās situācijas izmaiņas un sabiedrības novecošanos, šis apstāklis nākotnē var radīt situāciju, ka personai būs nepieciešama valsts vai pašvaldības sociālā aprūpe tikai tāpēc, ka vide nav pieejama un nav piemērota patstāvīgai dzīvei. Kopsakarā ar dzīvojamo māju pielāgošanu Invaliditātes lietu nacionālajā padomē aktualizēta arī autostāvvietu personām ar invaliditāti neesamība pie daudzdzīvokļu dzīvojamiem namiem. Lai risinātu vides un informācijas pieejamības jautājumus, atbilstoši Ministru kabineta 2013. gada 22. novembra rīkojuma Nr. 564 “Par Apvienoto Nāciju Organizācijas Konvencijas par personu ar invaliditāti tiesībām īstenošanas pamatnostādnēm 2014.-2020. gadam” 4. punktam, Labklājības ministrija pamatnostādņu īstenošanas plānā 2015.-2017. gadam iekļāva uzdevumu “Vides pieejamības plāna un vides pieejamības standarta publiskajām un dzīvojamām ēkām izstrāde”, kas ir viens no personu ar invaliditāti tiesību realizāciju veicinošiem pasākumiem. 2018. gada maijā Labklājības ministrija izstrādāja un publicēja tīmekļvietnē Vides pieejamības vadlīnijas publiskām būvēm un telpām un publiskajai ārtelpai. Saskaņā ar vadlīnijām, plānojot teritoriju un veidojot vidi publiskajās ārtelpās, jāievēro vienlīdzīgu iespēju princips, kas paredz, ka visi sabiedrības locekļi var pilnvērtīgi piedalīties sabiedrības dzīvē, nodrošinot līdzvērtīgu pieejamību transporta infrastruktūrai, ārtelpai, mājokļiem, mācību un ārstniecības iestādēm, darba vietām, kultūras, sporta, atpūtas un citiem objektiem, kā arī informācijas, sakaru, elektroniskajiem un citiem pakalpojumiem. Vides pieejamības vadlīnijās publiskām būvēm un telpām un publiskajai ārtelpai citastarp sniegtas rekomendācijas individuālā transporta stāvvietu izvietošanai, piemēram, 5% no paredzēto automobiļu stāvvietu skaita jābūt speciāli iekārtotām cilvēkiem ar pārvietošanās grūtībām transportlīdzekļa novietošanai, bet ne mazāk kā divas stāvvietas pie katra objekta, kā arī autostāvvietām jābūt maksimāli tuvu ieejai ēkā.Savukārt Transporta attīstības pamatnostādnēs 2014.–2020. gadam (aktuālā redakcija apstiprināta ar Ministru kabineta 2018. gada 27. februāra rīkojumu Nr. 73) vērsta uzmanība, ka elektromobilitāte skar vienlaikus dažādas jomas: vides aizsardzības un ilgtspējības nodrošināšanu, enerģētiku, uzņēmējdarbību, transportu, līdz ar to elektromobilitātei ir vērā ņemams potenciāls turpmākajā Latvijas ekonomikas attīstībā. Lai veicinātu elektromobilitātes attīstību, jāparedz konkrēti atbalsta politikas virzieni attiecībā uz svarīgākajiem elektromobilitātes elementiem: elektrotransportlīdzekļu izplatība, uzlādes staciju tīkla izbūve, atbalsts inovatīvu produktu izstrādei, kā arī sabiedrības izglītošana un informācijas pieejamības nodrošināšana par elektromobilitāti. Elektromobilitāte kā viena no prioritātēm izvirzīta gan Elektromobilitātes attīstības plānā 2014.-2016. gadam (apstiprināts ar Ministru kabineta 2014. gada 26. marta rīkojumu Nr. 129), gan tam sekojošā Alternatīvo degvielu attīstības plānā 2017.–2020. gadam (apstiprināts ar Ministru kabineta 2017. gada 25. aprīļa rīkojumu Nr. 202), gan Enerģētikas attīstības pamatnostādnēs 2016.-2020. gadam (atbalstītas ar Ministru kabineta 2016. gada 9. februāra rīkojumu Nr. 129).Tāpat arī Ekonomikas ministrijas izstrādātajā Nacionālajā enerģētikas un klimata plānā 2021.–2030. gadam (apstiprināts Ministru kabinetā 2020. gada 28. janvārī) norādīts, ka Latvija plāno turpināt straujāku elektromobilitātes attīstību kā mobilitātes, energoefektivitātes un atjaunojamo energoresursu mērķu risinājumu. Starp galvenajiem rīcības virzieniem plānā paredzēti arī tādi savstarpēji saistīti rīcības virzieni kā “Ne-emisiju tehnoloģiju izmantošanas veicināšana elektroenerģijas ražošanā” un “Energoefektivitātes uzlabošana, alternatīvo degvielu un atjaunojamo energoresursu tehnoloģiju izmantošanas veicināšana transportā”, kas ietver arī elektromobilitātes, elektrotransportlīdzekļu izplatības veicināšanas pasākumus. Jāmin, ka arī Eiropas Savienības Baltā grāmata paredz līdz 2030. gadam uz pusi samazināt “tradicionālās degvielas” automobiļu izmantošanu pilsētas transportā, līdz 2050. gadam pakāpeniski pārtraukt to izmantošanu pilsētās, līdz 2030. gadam lielākajos apdzīvotajos centros panākt pilsētu loģistiku praktiski bez CO2 emisijām.Vienlaikus arī Latvijas stratēģijā klimatneitralitātes sasniegšanai līdz 2050. gadam (atbalstīta Ministru kabinetā 2020. gada 28. janvārī) ietverta vīzija, ka 2050. gadā transporta sektors ir dekarbonizēts, kas galvenokārt ir panākts, pateicoties dažādām iniciatīvām un inovācijām transporta infrastruktūrā un transportlīdzekļu tehnoloģijās, kā arī izmaiņām sabiedrības ikdienas paradumos, tajā skaitā, autotransports ir galvenokārt elektrificēts un uzlādes infrastruktūra ir plaši pieejama. Vienlaikus likts uzsvars arī uz gaisa kvalitātes uzlabošanu un siltumnīcefekta gāzu emisijas mazināšanu. Tāpat arī Vides politikas pamatnostādnēs 2014. – 2020. gadam (apstiprinātas ar Ministru kabineta 2014. gada 26. marta rīkojumu Nr. 130) kā viens no politikas mērķiem ir noteikts jau līdz 2020. gadam samazināt gaisa piesārņojuma ietekmi uz iedzīvotājiem un ekosistēmām līdz līmenim, kas nerada draudus veselībai un neizraisa ekosistēmu degradāciju, kā vienu no gaisa kvalitāti pasliktinošiem faktoriem akcentējot transportlīdzekļu skaita (to izmešu) pieauguma radīto ietekmi, sevišķi Rīgā. Nav paredzams, ka turpmākās prioritātes vides kvalitātes uzlabošanā Latvijā varētu mainīties.Likumprojekta mērķis ir atvieglot un veicināt ar dzīvojamo māju pārvaldīšanu, sevišķi ar dzīvojamās mājas un atsevišķu dzīvokļu tehniskā stāvokļa, kā arī elektromobilitātes un vides pieejamības uzlabošanu, saistītu lēmumu pieņemšanu, kā arī novērst spēkā esošā tiesiskā regulējuma redakcionālas nepilnības un atšķirīgas interpretācijas iespējas. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Daudzdzīvokļu dzīvojamo māju īpašnieki, daudzdzīvokļu dzīvojamo māju iedzīvotāji (personas ar invaliditāti, personas, kas pārvietojas ar elektrotransportlīdzekli), dzīvojamo māju pārvaldnieki. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts tieši neietekmē dzīvojamo māju īpašnieku kompetences apjomu, taču, atvieglojot ar dzīvojamās mājas pārvaldīšanu saistītu lēmumu pieņemšanas kārtību, dzīvokļu īpašnieku kopības lēmumi varētu tikt pieņemti biežāk, kā rezultātā arī tikt īstenoti vairāk dzīvojamās mājas un tās apkārtnes uzlabošanas pasākumi. Šādas izmaiņas var skart arī attiecīgo darbu veicējus (komersantus) un dzīvojamo māju pārvaldniekus, ja tie tiks pilnvaroti veikt attiecīgas darbības dzīvokļu īpašnieku kopības lēmumu izpildes nodrošināšanai. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Vienlaikus ar Likumprojektu virzāmi šādi tiesību aktu projekti:1. likumprojekts “Grozījumi Ēku energoefektivitātes likumā” (VSS-1247), precizējot ēku energoefektivitātes uzlabošanas pasākumus un paredzot pilnvarojumu Ministru kabinetam ar noteikumiem noteikt energoefektivitātes minimālās prasības;
2. likumprojekts “Grozījumi Dzīvojamo māju pārvaldīšanas likumā” (VSS-1248), paplašinot dzīvojamo māju pārvaldīšanas ietvaros veicamo energoefektivitātes uzlabošanas pasākumu kopumu.
 |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2018. gada 30. maija Direktīva (ES) 2018/844, ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2018. gada 30. maija Direktīva (ES) 2018/844, ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti (Direktīva 2018/844) |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1. panta 5. punkts(ar ko Direktīvas 2012/27/ES 8. panta 7. punkts izteiks jaunā redakcijā) | 3. pants | Pārņemta pilnībā | Neparedz stingrākas prasības |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Likumprojekta izstrādē nodrošināta, pirms Likumprojekta izsludināšanas Valsts sekretāru sanāksmē to publicējot Ekonomikas ministrijas un Ministru kabineta tīmekļvietnē, kā arī tiks nodrošināta turpmākā Likumprojekta saskaņošanas gaitā pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Lai informētu sabiedrību par Likumprojektu un dotu iespēju izteikt par to viedokli, Likumprojekts un tā anotācija tika ievietoti Ekonomikas ministrijas tīmekļvietnē sadaļā “Sabiedrības līdzdalība” – “Diskusiju dokumenti”, un Ministru kabineta tīmekļvietnē. Sabiedrības pārstāvjiem bija iespēja sniegt viedokli par Likumprojektu no 2019.gada 11.oktobra līdz 2019.gada 11.novembrim.  |
| 3. | Sabiedrības līdzdalības rezultāti | Likumprojekta sabiedriskās apspriešanas laikā Ekonomikas ministrijas un Ministru kabineta tīmekļvietnē priekšlikumi vai iebildumi netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Likumprojektā paredzēto prasību izpildi nodrošinās dzīvojamo māju īpašnieki un personas, kuras no dzīvojamo māju īpašniekiem (dzīvokļu īpašnieku kopības) tiks pilnvarotas nodrošināt dzīvokļu īpašnieku kopības lēmumu izpildi (tajā skaitā dzīvojamo māju pārvaldnieki). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija.Likumprojekts tiks izpildīts esošo cilvēkresursu ietvaros. |
| 3. | Cita informācija | Nav |

Ekonomikas ministrs J. Vitenbergs

Bergmane 67013041

Marta.Bergmane@em.gov.lv

v\_sk. = 3307